**A tanulók iskolai magatartás-befolyásolásának – tanulmányokon kívüli – köznevelési jogi eszközei (fegyelmezés, büntetés, jutalmazás, dicséret, díjazás, ösztönzés, érdekeltség, stb.) – jogpedagógiai megközelítésben**

**6 órás, tanúsítványt nyújtó, nem akkreditált pedagógus-továbbképzés**

**A továbbképzés célja:** A résztvevő pedagógusok tekintsék át, vizsgálják meg és jogpedagógiai szempontokból értékeljék a saját maguk és intézményeik által a napi gyakorlatban alkalmazott – tanulmányokon kívüli – magatartás-befolyásolási eszközeiket, azaz, hogy

* hogyan fegyelmeznek?
* miért és mivel büntetnek?
* miért is mivel jutalmaznak?
* miként ösztönzik, ambicionálják a pozitív tanulói magatartásokat?
* hogyan reagálnak a tanulók egymás közötti jogsértéseire, konfliktusaira?

**A továbbképzés típusa:** tanúsítványt nyújtó, személyes jelenlétet igénylő nem akkreditált pedagógus-továbbképzés, 6 óra, azaz 6X45 perc, 12.30-kor 30 perces szünettel

**Jogpedagógiai téma-csomópontok:**

1. Negatív jogkövetkezmények szankciós jellegű magatartás-befolyásolási eszközei: fegyelmező intézkedés, fegyelmi büntetés, eltiltás, egyéb joghátrány, kártérítés, ismétlődés miatt újabb kötelezettségek keletkezése stb. Annak vizsgálata és elemzése, hogy ezek a törvényes magatartás-befolyásolási eszközök mely esetekben csúsznak át, torzulnak el, jogpedagógiai hatásukban miként eredményezhetik a köznevelési jogszabályok által egyértelműen tiltott megfélemlítést, félelemben tartást, kényszerítést, megbélyegzést, megalázást, becsületsértést?
2. Pozitív jogkövetkezmények elismerő és ösztönző jellegű magatartás-befolyásolási eszközei: jutalmazás, dicséret, kitüntetés, premizálás, díjazás, eredmény közösségi nyilvánossága, kedvezmény, előnyben részesítés, érdekeltség, kiérdemelhető feladat és megbízatás stb.
3. Prevenciós eszközök: szankció próbaidőre felfüggesztése, szankció hatálya alóli mentesülés szabályozása, juttatás / előny / minősítés feltételhez rendelése, szerződéses-megállapodásos technikák negatív jogkövetkezmények elkerülésére stb.
4. A jogsérelem és a jogsértés „feldolgozását” segítő jogkövetkezmények: bocsánatkérés és elfogadásának intézményes fórumai, elégtétel, közvetítés, mediáció, közösségi konfliktusrendezés stb.
5. A jogsérelem következményeit „helyreállító” eljárások, módszerek: jóvátétel, reparáció, kártalanítás.
6. Pozitív teljesítmények ösztönzése, a tanuló én-megvalósítására alkalomteremtés: verseny, vetélkedő, pályázat, ösztöndíj, rendezvény (koncert, kiállítás, előadás, bemutató, konferencia, közösségi rendezvény stb.).

**A továbbképzés jellege és módszere:**

A személyes részvétellel zajló továbbképzés során a résztvevők dr. Bíró Endrével (a korábban 22 évet az ELTE Bárczi Gusztáv Gyógypedagógiai Karán óraadó címzetes egyetemi tanárral, a jogpedagógia első oktatójával) folytatandó konzultáció keretében tárják fel a saját pedagógusi rutinjaikat és intézményi gyakorlatukat a tanulók magatartás-befolyásolásának általuk alkalmazott módszerei, eszközei vonatkozásában. Megállapítják, hogy a szokásos nevelési eszközeik milyen mértékben felelnek meg a köznevelési jogszabályok tételes jogi követelményeinek; majd megvizsgálják, hogy az alkalmazott módszereik, technikáik, eljárásaik az érintett tanulókra és közösségeikre milyen nevelési hatással vannak-voltak. Mindezt az intenzív és interaktív csoportfoglalkozás (nem előadás!) jellegű képzés jogpedagógiai megközelítése teszi lehetővé.

**A csoport minimum és maximum létszáma: 10 fő – 30 fő.**

**A képzéshez a résztvevő számára biztosított szakmai segítségek:**

1. A továbbképzés témáihoz közvetlenül kapcsolódó **jogszabályi kivonatok összeállítása** a köznevelési törvényből *(Nkt.)* és a nevelési-oktatási intézmények működéséről szóló 20/2012. EMMI rendeletből. *(R.)* Az egyes résztvevők számára elektronikusan.) Ennek költségeit a képzésszervező intézmény fedezi, **a résztvevők számára térítésmentes.**
2. Dr. Bíró Endre: **„Bilincs vagy kilincs?!” köznevelési jogi szakkönyv** *(Alcímek: Joghasználat, jogalkalmazás a köznevelési intézményben; Gyerekek, diákok, szülők, pedagógusok jogairól az iskolában, óvodában, kollégiumban; A SNI és BTMN gyerekek, tanulók külön jogairól; Jogpedagógia);* amit a kiadó Jogismeret Alapítvány info@jogismeret.hu e-mail címre küldött megrendelés útján lehet beszerezni .pdf elektronikus formában, **bruttó 2.540,-Ft kedvezményes áron**. (A megrendelésnek tartalmazni kell a nevet, lakcímet és e-mail címet. Jogi személy számlaviselő esetén az adószámot is.)